Gandia amplia la seua xarxa d'aparcabicis amb 242 noves places a la ciutat i la platja
27 maig 2025

## Gandia amplia la seua xarxa d'aparcabicis amb 242 noves places a la ciutat i la platja27 maig 2025Última actualització: 27 maig 2025

![](../gestion/img/79d9f80b95b866b490a4fba8ccc360d709d174cc10756bbd3c9021698f7f017d.jpg)  
  

L’Ajuntament de Gandia ha presentat hui una nova actuació destinada a millorar la mobilitat sostenible a la ciutat: la instal·lació de 121 nous aparcabicicletes en forma de U invertida, que suposaran un total de 242 noves places d’estacionament per a bicicletes.

  
La iniciativa ha estat presentada en roda de premsa per Lydia Morant, regidora de Trànsit i Mobilitat, i Alícia Izquierdo, regidora de Medi Ambient, que han destacat el treball conjunt entre ambdues àrees per a dur a terme aquest projecte.

  
Segons ha explicat Morant, els aparcabicicletes s’estan distribuint al llarg de tota la ciutat, prioritzant els entorns escolars, zones verdes, centres culturals, instal·lacions esportives, espais públics i zones de gran afluència de vianants. També s’han reforçat punts ja existents que presentaven una elevada demanda.

  
“Volem que desplaçar-se en bicicleta per Gandia siga fàcil, segur i pràctic. Aquesta actuació forma part de la nostra estratègia per a reduir l’ús del vehicle privat i recuperar espai públic per a les persones”, ha subratllat la regidora.

Els nous aparcaments s’han distribuït estratègicament per zones d’ús quotidià i d’interés ciutadà, com ara:

Entorns escolars i educatius.  
Parcs i zones verdes (el Jardinet, plaça Espanya, parc de Sant Pere).  
Espais de serveis públics (Casa de Cultura Marqués de González de Quirós, Teatre Serrano, Ajuntament).  
Instal·lacions esportives (poliesportiu municipal, pavelló del Raval, Fort Llopis, skatepark del final del passeig de les Germanies).  
Àrees per als vianants (passeig de les Germanies, Centre Històric).  
Primera línia de la Platja de Gandia, on la demanda ciclista augmenta en temporada alta.

  
Per la seua banda, Izquierdo ha detallat el procés tècnic previ a la instal·lació. Primerament, es va fer una diagnosi de l’estat actual dels aparcabicicletes existents al municipi, recopilant informació sobre la seua ubicació, estat i capacitat.  
“Hem elaborat un diagnòstic complet del territori i, a partir d’aquesta base, s’han prioritzat noves ubicacions tenint en compte les suggerències rebudes des de les juntes de districte, entitats educatives i esportives, Policia Local i ciutadania en general”, ha declarat.

  
A partir d’aquesta anàlisi, es va elaborar un mapa interactiu que mostra tant els punts ja existents com els nous, permetent a la ciutadania consultar en temps real on estacionar la seua bicicleta.  
“Una de les principals demandes de la ciutadania era la manca d’informació sobre on es podien aparcar les bicicletes. Per això, hem creat aquesta eina accessible des del mòbil, que no només permet localitzar els punts d’estacionament més pròxims, sinó que també genera rutes des del lloc on es troba l’usuari, com si fora Google Maps. Aquest recurs facilitarà enormement l’ús de la bicicleta com a mitjà de transport habitual”, ha afegit Izquierdo.

La iniciativa ha comptat amb la col·laboració de la Policia Local, que ha validat tècnicament cada ubicació per a garantir-ne l’accessibilitat i la seguretat. Les noves infraestructures ja estan en fase final d’instal·lació i estaran operatives en els pròxims dies, coincidint amb l’arribada del bon oratge, moment ideal per a fomentar l’ús de la bicicleta a la ciutat.